30-4-2024

Imperialisme i dag

  



1) Argumentér for at USA kan og kan-ikke opfattes som et imperium (overvej hvad liberalister og socialister/marxister vil sige). Kom herunder ind på om imperialismen døde med afkoloniseringen eller om den stadig lever den dag i dag?

2) Hvem er de ”imperialistiske” stormagter i dag ifølge artiklen– og hvorfor? Tag udgangspunkt i billederne.

Imperialisme i dag

Af journalist og cand.mag. i historie Nina Trige Andersen, iBureauet/Dagbladet Information. Januar 2015.

|  |
| --- |
| Hvordan kommer imperialisme til udtryk i dag?Imperialisme behøver ikke nødvendigvis indebære en konkret, fysisk kolonisering af fremmede territorier. I 1993 fremsatte den palæstinensisk-amerikanske intellektuelle Edward Said en analyse af Vestens kulturelle og intellektuelle dominans i forhold til ”Orienten” i bogen *Culture and Imperialism*, hvor han argumenterer for, at ”det 19. og tidlige 20. århundredes europæiske imperialisme stadig kaster lange skygger ind i vor egen tid”. Said introducerer i den forbindelse, hvad han betegner *kulturimperialisme* – en mere abstrakt og indtil da overset form for imperialisme, der rækker langt ud over den territoriale erobring og ind i kulturen. Som han forklarer, handler det i stedet blandt andet om: ”Magten til at udforme fortællingerne, eller til at forhindre andre fortællinger i at opstå og blive delt.”.Kulturimperialisme er siden blevet et bredt anvendt begreb, der ofte bruges om den definitionsmagt, USA i manges øjne har udført gennem anden halvdel af det 20. århundrede. Dollarens særstatus som international valuta bliver blandt andet brugt som eksempel på USA's nutidige imperialistiske magt. På samme måde er invasionerne i Irak og Afghanistan blevet fortolket som moderne imperialistiske krige, hvor USA ved at vælte de siddende magthavere og indsætte nye, som havde vist sig villige til – i hvert fald for en tid – at opføre sig loyalt over for amerikanske interesser, kunne udvide sin dominans i regionen.Kan USA opfattes som et imperium?Da USA selv er skabt af en række kolonier, der løsrev sig fra sine kolonimagter, har landet aldrig officielt opfattet sig som hverken kolonimagt eller imperium. Så sent som i 2003 sagde daværende forsvarsminister Donald Rumsfeld ”Vi er ikke i færd med at opbygge et imperium, vi er ikke imperialistiske. Det har vi aldrig været.” Udsagnet blev siden i nyhedsmediet USA Today latterliggjort af militærhistoriker Max Boot, der mener, at USA bør være stolt over sit imperialistiske project.Ph.d. i amerikanske studier, Alyosha Goldstein, mener også, at USA kan betragtes som et imperium. I bogen ”Formations of United States Colonialism” påpeger han, hvordan USA blev grundlagt ved, at bosættere koloniserede Nordamerika, hvorefter det levede videre gennem en imperialistisk strategi, der territorialt, økonomisk og kulturelt rækker ud over hele kloden. Som konkrete eksempler nævner han blandt andet USA’s anlæggelse af militærbaser på en lang række Stillehavsøer siden overgangen mellem det 19. og det 20. århundrede, samt det faktum at Filippinerne har været under amerikansk administration, ligesom Hawaii har hørt under USA siden et kup i slutningen af 1800-tallet. USA hviler ifølge Goldstein: ”på den evigt ekspansive undertrykkelse af oprindelige folk, på globale kredsløb af udbytning og racialisering, og på sit ekspansive netværk af militærbaser, med andre ord hviler USA på at mennesker og steder bliver forvandlet til varer, og derigennem ophobes rigdom og udøves geopolitisk magt.” Hvem er de imperialistiske stormagter i dag?Udover USA bliver Kina ofte nævnt som en imperialistisk stormagt i det 21. århundrede. Landet fører ikke krig som USA og har heller ikke etableret deciderede kolonier, men er i færd med at ekspandere på det globale marked, blandt andet gennem opkøb af virksomheder i Europa og USA. Desuden sikrer Kina sig adgang til naturressourcer i fattigere lande i Asien og Afrika gennem opkøb af miner, landbrugsjord mm.Den østrigske forfatter og aktivist Michael Pröbsting argumenterer i ”China's emergence as an imperialist power” for, at Kina er en moderne imperial stormagt, og er blevet det i forbindelse med sin succesrige overgang til kapitalisme fra 1990’erne. I dag er Kina på tredjepladsen på ”The Forbes Global 2000”*,* et indeks over de største og mest magtfulde virksomheder i verden. USA er på førstepladsen og Japan på andenpladsen.Kina har ifølge Pröbsting opnået sin magtposition gennem klassiske imperiale strategier: Dels *superudbytning* af arbejderklassen – både inden for landets grænser, og i de lande, hvor Kina opkøber virksomheder, miner osv., dels gennem etablering af *kvasi-kolonier* i bl.a. Nigeria, Indonesien, Grækenland og Venezuala. I de nævnte lande ejer Kina ifølge Pröbsting nu så store dele af den nationale økonomi, at man kan stille spørgsmålstegn ved, om det fortsat er uafhængige stater.   |